Lotta pe-e investitue

**Lotta pe-e investitue**, conflito tra o papato e l’impeo duao da l’urtimo quarto do XI secolo scin a-o Concordato de Worms (1122).

## Descriçion e stòia
A controverscia a fu determinâ da-a preminente influença a man a man assonta da l’imperatô inta promoçion di ceeghi a-e dignitæ ecclexasteghe, a-e quæ invece segondo e norme canonniche doveivan êse dexignæ soltanto mediante libera eleçion da-o clero e da-a comunitæ di fedeli. 

Co-o Carlomagno o poei regio o l'aiva commençao a intervegnî inta nomina di veschi e di aboei; ma co-a creaçion da fœüdalitæ ecclexastega, sviluppaase sorvetutto inte l'Œüropa ocidentâ durante i regimmi di sovren da casa de Sassonia, l'ingerença di laichi inte cose ecclexasteghe a l'aomentiâ ancon de ciu mediante a prattica, connessa co-o confeimento do benefiçio fœüdâ, de investitue (da-a quæ a denominaçion, aponto, de "lotta pe j-investitue"): questa a se mostrò fattô determinante da coruçion e da scimonia ecclexastega, ch'aparsan coscì ligæ instituçionámènte a-a sottomiscion de cose ecclexiasteghe a-e compromiscioin do zœugo politico. O papato, descheito de prestiggio e reduto a-o rango de 'na força inta quæ se faxeiva vai di agenti do poei locâ, o dovette, e ciu votte, subî l’iniçiativa de l’impeo, che, taloa, o se rivelò de fæto moralizzatrixe, pù perseguindo de finalitæ politiche continzente. 

I primmi tentativi de 'n movimento de riforma da vitta ecclexiastega s'inandion da-a badia de Cluny in Borgogna, za into sec. 10°; ma solo verso o 1050, pe impulso specce de l’œuvia desguggeita inta cançelaja papâ da l'Ildebrando de Soaña, dapœu pappa Grigœu VII, a lotta contra a scimonia e o ciu generâ problema de investitue o divegne argomento de mezue disciplinæ e de decixoin canonneghe. Sotta o pontificato do Niccolò II, into Concilio lateranense do 1050, o problema da riforma da Gexa o fu posto inte di termini nœuvi: sganciamento do papato da-a preponderante influença de l’impeo mediante l’aboliçion do *Privilegium Othonis*, da 'n lao, e eliminaçion de l’ingerença laica inte cose ecclexiasteghe, da l’atro. Mentre de fæto se stabilì che-o pontefixe da aloa in avanti o foise eletto, con escluxon de 'n intervento diretto imperiâ, da-o coleggio di cardinæ, se feççe averto divieto a chi-se-sæ de riçeive una gexa da-e moen de un laico; divieto ribadio da-o Lusciandro II into 1063 e, con espliçito rifeimento a-i vescovi, da-o Grigœu VII into 1075. 

Co-o decretto gregorian ch'o comminava a scominiga a-i contraventoî, laichi e ecclexasteghi, de norme disciplinæ statuiie da-o Concilio lateranense do 1059, e insemme con l'afermaçion, in sce 'n cian teorico, da voentæ acentratrixe do Grigœu VII into *Dictatus papæ*, a lotta de investitue a l'intrò inta so fase decixiva, ch'a fu conduta sença escluxon di arme, materiæ e spiituæ. Durante o longo e drammatico contrasto tra pappa Grigœu VII e l’impiatô Enrico IV o problema de l’investitua ecclexiastega da parte do laicato o divègne un aspetto de quello generâ di raporti tra impeo e papato, di rispettivi limmiti e de so interferençe. 

A lotta, proseguia ascì da-i sucessoî immediæ do Grigœu, o Vittô III (1086-1087) e l'Urban II (1088-1099), sempre contra l'impiao Enrico IV, a s'amermò durante o pontificato do Pascâ II (1099-1118), o quæ into 1111 a Sutri o renonçiò a ogni benefiççio fœüdâ a vantaggio de veschi e aboei, in cangio de 'na vea libertæ da Gexa, in tâ moddo reiza indipendente da l'ingerença do poei imperiâ: renonçia tuttavia ch'a l'arestò lettia morta, pe l’opoxiçion di contrastanti interesci, subito insciorti violentemente a impedîne l'attoaçion. 

O conflito o terminò invece tra e doe supremme aotoritæ into 1122, quande o coscì dito Concordato de Worms convegnuo tra l'Enrico V e o Callisto II, otr'a riafermâ i deliberæ do 1059 in orde a-a libertæ de l'eleçion papâ (pi atro osservæ de ræo into mæximo periodo da lotta), o l'escluze quæ se sæ intervento laico da l’investitua spiitoâ; e se into regno de Germania l’imperatô o conservava a poscibilitæ de influî in sce-e eleçioin a-e sede episcopæ e abadiæ, tâ poscibilitæ a l'ea escluza invece in Italia e in Borgogna. Co-a lotta pe e investitue o papato o començò o processo de svincolamento da-a tutela do poei imperiâ, vegnindo l’unico e sovran regolatô e giuddiçe de l’ordinamento interno da Gexa.

Categorîa:stöia